Sven Buhrkall (V), 2002-02-07:
Ja, men så vil jeg da prøve at se lidt fremad, og det vil jeg da godt ved at understrege vigtigheden af et velfungerende transportsystem.
Det er jo helt afgørende for virksomhedernes konkurrenceevne, og jeg vil også sige, det er afgørende for livskvaliteten hos den enkelte borger
Derfor er det vigtigt, at vi har en vedvarende fokusering på kvalitet af hensyn til brugerne, og det er også vigtigt, at vi har en vedvarende fokusering på økonomisk effektivitet af hensyn til brugerne og også af hensyn til skatteyderne.
Det er også vigtigt, at vi fortsat har miljø og sikkerhed som afgørende elementer i den danske trafikpolitik.
Jeg synes også, der er grund til at rose DSB's ledelse og medarbejdere for den positive udvikling i passagertrafikken og i økonomien.
DSB har forstået at inddrage de fordele, som de faste forbindelser har givet, og det er bestemt positivt.
Det, at økonomien er blevet forbedret, tror jeg, ud over den almindelige økonomiske effektivisering skyldes, at man har fået frasolgt vognladningsgodset til Deutsche Bahn, og at man har fået solgt stykgodset til fragtmændene.
Når vi ser på de forhandlingsresultater, man har opnået både med hensyn til de her frasalg og med hensyn til kontraktaftalen med den tidligere regering, så føler jeg mig overbevist om, at DSB har personer med særdeles gode forhandlingsegenskaber, og det er jo et godt aktiv.
Jeg tror også, at udskillelsen af færgedrift har medvirket til en større fokusering på det, som er selve kerneydelsen: at transportere passagerer på bane.
Det, at man har sådan nogle klare mål og nogle tydelige succeskriterier i organisationen tror jeg har afgørende betydning for den fremtidige udvikling.
Venstre ser jernbanen helt centralt placeret i et landsdækkende kollektivt trafiktilbud, og vi skal bruge jernbanen dér, hvor jernbanen har sin styrke.
Det er jo sådan, at transport med jernbane ofte hænger sammen med transport med bil, cykel, færge eller taxakørsel.
Det er jo en sammenhængende transportkæde, og det afgørende er den samlede vurdering af det.
Derfor kan gode vilkår for andre transportmidler jo være en direkte forudsætning for, at man vælger jernbanen.
Jeg vil da også benytte lejligheden til at sige, at for mange borgere ikke mindst i landdistrikterne er personbilen den eneste reelle mulighed og også samfundsmæssigt den mest optimale løsning.
Den kendsgerning synes jeg er vigtig at få med.
For Venstre er det helt afgørende, at vi tager udgangspunkt i borgernes behov og forudsætninger.
Derfor skal det også gælde på transportområdet, at borgerne skal sikres de bedste rammer for det frie forbrugervalg, og det skal ske igennem liberalisering og konkurrence.
Derfor er det naturligt, at der også skal være adgang for fjernbusser.
Det skaber et bredere udbud, og fjernbusser vil kunne tiltrække et større samlet passagergrundlag til den kollektive trafik.
Det er vigtigt at understrege, at jernbanen ikke skal begunstiges ved at lægge hindringer eller ved at skabe barrierer for andre transportformer.
Jernbanen skal som andre øge sin markedsandel gennem positivt samarbejde, kvalitetsudvikling, effektivisering og produktudvikling med udgangspunkt i borgernes behov.
Hvad angår relationerne til den europæiske trafikpolitik, vil jeg komme tilbage til det i forbindelse med F 14.
Venstre er positive over for drøftelse af en mulig løsrivelse af DSB fra staten gennem dannelse af et A/S.
Det afgørende for Venstre er, at der skabes transporter på et højt kvalitetsniveau og på et lavt omkostningsniveau, sagt på en anden måde: DSB skal være en veldreven og effektiv virksomhed.
Det er det helt afgørende, og det er ikke så afgørende, hvorvidt ejerskabet er offentligt eller privat.
Venstre lægger vægt på, at passagererne har adgang til gode faciliteter og gode tog.
Passagererne skal opleve komfort og kvalitet, og passagererne skal føle sig trygge.
Vi lægger vægt på, at vi har et godt skinnenet og en god infrastruktur.
Så vil jeg afslutningsvis samlet konkludere, at Venstre vil arbejde aktivt for etablering af gode og fornuftige fremtidige rammer for jernbanerne, men jeg vil også understrege, at rammerne må DSB selv udfylde.